### NN 23/2024 (28.2.2024.), Odluka Agencije za elektroničke medije klasa: 612-12/20-02/0021, urbroj: 114-03/04-24-17 od 22. veljače 2024.

Agencija za elektroničke medije

371

Vijeće za elektroničke medije u sastavu Robert Tomljenović, zamjenik predsjednika Vijeća te Mladen Čutura, Anita Malenica, Davor Marić i Željko Topić, kao članovi Vijeća, u postupku nad radom nakladnika – Televizija Šibenik d.o.o., Šibenik, na temelju članka 90. stavka 1. točke 2. Zakona o elektroničkim medijima (»Narodne novine« broj 111/21 i 114/22) na 9-24 sjednici održanoj 22. veljače 2024., donijelo je

ODLUKU

I. Trajno se oduzima koncesija za obavljanje djelatnosti pružanja medijske usluge televizije na području Grada Šibenika (Digitalna regija d72), nakladniku televizije – trgovačkom društvu Televizija Šibenik d.o.o., Šibenik, Put Bioca 15, OIB: 47605492007.

II. Ugovor Br. T-03/20 od 10. studenog 2020. o koncesiji za obavljanje djelatnosti pružanja medijske usluge televizija na području Grada Šibenika (Digitalna regija d72) prestaje važiti danom izvršnosti odluke o trajnom oduzimanju koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima (»Narodne novine« broj 153/09, 84/11, 94/13 i 136/13), Vijeće za elektroničke medije (dalje: Vijeće) na 32-20 sjednici održanoj 17. rujna 2020., a na temelju Obavijesti o namjeri davanja koncesija za obavljanje djelatnosti pružanja medijskih usluga televizije br. 4/20, klasa: UP/I-612-12/20-02/0004, urbroj: 567-06/04-20-01 (»Narodne novine« broj 77/20) i provedenoga postupka utvrđivanja postojanja uvjeta za davanje koncesije donijelo je Odluku o izboru najpovoljnijeg ponuditelja za obavljanje djelatnosti pružanja medijske usluge televizije na području Grada Šibenika (Digitalna regija d72), trgovačkog društva Televizija Šibenik d.o.o. Šibenik (dalje: nakladnik). Koncesija je dana na rok od 10 godina.

Po donošenju odluke nakladnik je obavio tehnički pregled te su sukladno odredbama Zakona o elektroničkim medijima, Agencija za elektroničke medije (dalje: Agencija) te nakladnik sklopili Ugovor Br. T-03/20 od 10. studenoga 2020. o koncesiji za obavljanje djelatnosti pružanja medijske usluge televizije na području Grada Šibenika (Digitalna regija d72).

Agencija je 8. veljače 2024. zaprimila elektroničku poštu s adrese Televizije Šibenik d.o.o. u kojoj obavještavaju kako će s danom 15. veljače 2024. prekinuti emitiranje televizijskog programa. Navedeno je potvrđeno elektroničkom poštom zaprimljenom 21. veljače 2024. putem službenog dopisa upućenog od g. Stjepana Grcića, direktora društva Televizija Šibenik d.o.o. Dodatno su Odašiljači i veze d.o.o. dopisom od 20. veljače 2024. potvrdili kako od 16. 2. 2024. od Televizije Šibenik d.o.o. primaju samo statičnu sliku bez tona koja se odašilje.

Odredba članka 90. stavka. 1. točke 2. Zakona o elektroničkim medijima (»Narodne novine« broj 111/21 i 114/22) propisuje kako će Vijeće donijeti odluku o privremenom ili trajnom oduzimanju koncesije ili dopuštenja pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati.

Nadalje, sadržajno identično propisuje i Ugovor Br. T-03/20 od 10. studenoga 2020. o koncesiji za obavljanje djelatnosti pružanja medijske usluge televizije na području Grada Šibenika (Digitalna regija d72) u članku 11. točki 2.

Vijeće je na temelju priznanja samog nakladnika kao i na temelju dopisa od strane Odašiljača i veza d.o.o. utvrdilo kako je nakladnik Televizija Šibenik d.o.o. prekinuo ostvarivati koncesiju u vremenskom razdoblju duljem od 48 sati.

Kako je na neosporan način utvrđeno da je nakladnik prestao ostvarivati koncesiju u vremenskom razdoblju duljem od 48 sati, odlučeno je kao u izreci ove odluke to jest Vijeće je donijelo odluku o trajnom oduzimanju koncesije.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Splitu u roku od 30 dana od dana primitka odluke. Tužba se predaje ili šalje neposredno Upravnom sudu u Splitu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/20-02/0021
 Urbroj: 114-03/04-24-17
 Zagreb, 22. veljače 2024.

Agencija za elektroničke medije
 Vijeće za elektroničke medije
 Zamjenik ravnatelja Agencije
 Zamjenik predsjednika Vijeća
 Robert Tomljenović, v. r.